പാഠം 3
പാപം ലോകത്തിൽ വരുന്നു
അധ്യാപക മാർഗ്ഗദർശി  ·  സുവാർത്ത സൺഡേ സ്കൂൾ പാഠങ്ങൾ
	ചിത്രങ്ങൾ
	4

	ലക്ഷ്യം
	ആദാമും ഹവ്വയും ദൈവത്തെ അനുസരിക്കാതിരുന്നപ്പോൾ പാപം ലോകത്തിൽ വന്നുവെന്നു പഠിപ്പിക്കുക.

	അധ്യാപക ഒരുക്കം
	പാഠം ഒരുക്കാൻ ദൈവത്തോടു സഹായം ചോദിക്കുക. തുടർന്ന് ഉല്പത്തി 3:1-24-ഉം പാഠ പദ്ധതിയും വായിച്ചു പഠിക്കുക. പാഠം തുടങ്ങാൻ ഉപയോഗിക്കുന്ന ക്വിസ് തയ്യാറാക്കുക.

	മനഃപാഠ വാക്യം
	റോമർ 5:12
ഒരു മനുഷ്യനിലൂടെ പാപം ലോകത്തിൽ വന്നു; അവന്റെ പാപം മരണത്തെയും കൊണ്ടുവന്നു. എല്ലാവരും പാപം ചെയ്തതിനാൽ മരണം സകല മനുഷ്യരിലേക്കും വ്യാപിച്ചു.



പാഠ പദ്ധതി
ആമുഖം
ക്ലാസ്സിൽ ഇതുപോലൊരു ക്വിസ് ഉപയോഗിക്കുക. അധ്യാപകൻ പറയുന്നു: “ഞാൻ ആരെ അനുകരിക്കുകയാണെന്നു ഊഹിക്കൂ.”
a) “ഞാൻ ഒരു പുരുഷനാണ്. ദൈവം എന്നെ ഉണ്ടാക്കി മനോഹരമായ ഒരു തോട്ടത്തിൽ ആക്കി.”
ഉത്തരം – ആദാം.
b) “ഞാൻ ഒരു സ്ത്രീയാണ്. ഞാൻ ആദാമിന്റെ ഭാര്യയാണ്. ദൈവം എന്നെ ആദാമിന്റെ വാരിയെല്ലിൽനിന്ന് ഉണ്ടാക്കി.”
ഉത്തരം – ഹവ്വ.
ഇത് കഴിഞ്ഞ ആഴ്ചയിലെ പാഠത്തിന്റെ അവലോകനമാണ്.
ഉല്പത്തി 1:1, 27 എന്നീ മനഃപാഠ വാക്യങ്ങളും അവലോകനം ചെയ്യുക.
പാഠത്തിലെ പ്രധാന ആശയങ്ങൾ
ഉല്പത്തി 3-ലെ കഥ സ്വന്തം വാക്കുകളിൽ പറയുക. കഥയിലെ ഓരോ വ്യക്തിയുടെയും വേഷം അഭിനയിക്കുക.
1.	പാമ്പിന്റെ വേഷത്തിൽ ഹവ്വയുടെ അടുക്കൽ വന്ന സാത്താൻ ചോദിച്ചു: “തോട്ടത്തിലെ ഒരു വൃക്ഷത്തിന്റെയും ഫലം തിന്നരുതെന്നു ദൈവം പറഞ്ഞോ?” വാ. 1.
2.	ഹവ്വ പറഞ്ഞു: “തോട്ടത്തിന്റെ നടുവിലുള്ള വൃക്ഷത്തിന്റേതൊഴികെ എല്ലാ ഫലവും ഞങ്ങൾക്കു തിന്നാം. അതു തിന്നാൽ ഞങ്ങൾ മരിക്കും.” വാ. 2, 3.
3.	സാത്താൻ പറഞ്ഞു: “നിങ്ങൾ മരിക്കയില്ല. അതു തിന്നാൽ നിങ്ങൾ ദൈവത്തെപ്പോലെയാകും.” വാ. 4
4.	ഹവ്വ ആ ഫലത്തിലേക്കു നോക്കി. അവൾ അതു തിന്നുകയും ആദാമിനു കൊടുക്കുകയും ചെയ്തു. വാ. 6, 7
5.	ആദാമും ഹവ്വയും ദൈവത്തെ അനുസരിച്ചില്ല. അവർ ദൈവത്തിൽനിന്ന് ഒളിച്ചു. വാ. 8-13. ആദാം ഹവ്വയെയും ഹവ്വ പാമ്പിനെ അഥവാ സാത്താനെയും കുറ്റപ്പെടുത്തി. വീട്ടിൽ ഒരാൾ മറ്റൊരാളെ കുറ്റപ്പെടുത്തുന്നതിന് ഒരു ഉദാഹരണം പറയുക. വാ. 12
6.	ചിത്രം 4 കാണിക്കുക.
അതിനെക്കുറിച്ചു ചോദ്യങ്ങൾ ചോദിക്കുക. പാഠം കുട്ടികൾക്കു മനസ്സിലായോ എന്ന് ഇതിലൂടെ അറിയാം. ആദാമിനെയും ഹവ്വയെയും തോട്ടത്തിൽനിന്നു പുറത്താക്കി വാ. 23. അവരെ അവിടെ താമസിക്കാൻ ദൈവത്തിനു അനുവദിക്കാൻ കഴിയുമായിരുന്നില്ല വാ. 22.
അവലോകനം
ആദാമിന്റെയും ഹവ്വയുടെയും ജീവിതത്തിലും നമ്മുടെ ജീവിതത്തിലും ലോകത്തിലും പാപത്തിന്റെ ദാരുണമായ ഫലങ്ങൾ ഊന്നിക്കൊണ്ട് പാഠം ചുരുക്കമായി ആവർത്തിക്കുക (എന്നാൽ നമ്മുടെ പാപപ്രശ്നത്തിന് ദൈവത്തിന് തന്റെ സ്നേഹത്തിൽ പരിഹാരമുണ്ട്).
പാഠത്തോടുള്ള നമ്മുടെ പ്രതികരണം
ദൈവത്തെ അനുസരിക്കാതിരിക്കുന്നതിനെ പാപം എന്നു പറയുന്നു. ആദാമിനെയും ഹവ്വയെയുംപോലെ നാമെല്ലാവരും ദൈവത്തെ അനുസരിക്കാതിരിക്കുന്നു. ചില ഉദാഹരണങ്ങൾ പറയുക. കുട്ടികളെക്കൊണ്ടും ഉദാഹരണങ്ങൾ പറയിക്കുക. പാഠത്തിന്റെ ഈ ഭാഗം ഒരു പ്രസംഗമാക്കി മാറ്റരുത്!
മനഃപാഠ വാക്യം പഠിപ്പിക്കുക
പൊതു കുറിപ്പ്
ഒരു സമയത്ത് 2 അല്ലെങ്കിൽ 3 വീതം മനഃപാഠ വാക്യങ്ങൾ അവലോകനം ചെയ്യാൻ സൺഡേ സ്കൂൾ സമയത്ത് ഒരു ഇടം ഉൾപ്പെടുത്തുന്നത് നല്ല ശീലമാണ്. ഇടയ്ക്കിടെ അവലോകനം ചെയ്യാത്തത് പെട്ടെന്നു മറന്നുപോകും.

